ΕΛΛΗΝΙΚΗ ΔΗΜΟΚΡΑΤΙΑ

 ΔΗΜΟΣ ΛΕΒΑΔΕΩΝ

**6η TAKΤΙΚΗ** –**ΔΙΑ ΠΕΡΙΦΟΡΑΣ**

Συνεδρίαση Δημοτικού Συμβουλίου **13/4/2020**

& ώρα **11.00**

 Στη Λιβαδειά σήμερα την 13η Απριλίου 2020, ημέρα Δευτέρα και ώρα 11:00 μ.μ συνήλθε **δια περιφοράς**  το Δημοτικό Συμβούλιο του Δήμου Λεβαδέων βάσει των διατάξεων: α. του άρθρου 10 της από 11/3/2020 Πράξης Νομοθετικού Περιεχομένου (ΦΕΚ Α΄ 55/11-3-2020), β. της με αριθμ. πρωτ. 18318/13-03-2020 (ΑΔΑ: 9ΛΠΧ46ΜΤΛ6-1ΑΕ) εγκυκλίου του Υπουργείου Εσωτερικών, γ. της 40/20930/31-03-2020 (ΑΔΑ: 6ΩΠΥ46ΜΤΛ6-50Ψ) εγκυκλίου του Υπουργείου Εσωτερικών ύστερα από την από 6871/9-4-2020   έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 «Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»]» , (αντικατάσταση του άρθρου  67 του Ν.3852/2010) ) **καθώς και αυτές του άρθρου 184 παρ. 1,3 του Ν. 4635/2019.**

Διαπιστώθηκε κατά την έναρξη της συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 33 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος |  |  ΟΥΔΕΙΣ |
|  |  Μητάς Αλέξανδρος |  |  |
|  | Τσεσμετζής Εμμανουήλ |  |  |
|  | Δήμου Ιωάννης  |  |  |
|  | Αποστόλου Ιωάννης |  |  |
|  | Σάκκος Μάριος  |  |  |
|  | Νταντούμη Ιωάννα  |  |  |
|  | Καράβα Χρυσοβαλάντου Βασιλική (Βάλια)  |  |  |
|  | Μερτζάνης Κων/νος  |  |  |
|  |  Γιαννακόπουλος Βρασίδας  |  |  |
|  | Σαγιάννης Μιχαήλ  |  |  |
|  | Πούλου Γιώτα  |  |  |
|  |  Κυπραίος Χρήστος  |  |  |
|  |  Γαλανός Κων/νος  |  |  |
|  | Τόλιας Δημήτριος  |  |  |
|  | Καπλάνης Κων/νος  |   |  |
|  |  Τζουβάρας Νικόλαος  |  |  |
|  | Φορτώσης  Αθανάσιος |  |  |
|  | Καράλης Χρήστος  |  |  |
|  | Παπαϊωάννου Λουκάς  |  |  |
|  | Κοτσικώνας Επαμεινώνδας  |  |  |
|  | Αρκουμάνης Πέτρος   |  |  |
|  | Μπράλιος Νικόλαος  |  |  |
|  | Γερονικολού Λαμπρινή  |  |  |
|  | Τσιφής Δημήτριος  |  |  |
|  | Μπαρμπέρης Νικόλαος |  |  |
|  | Αλεξίου Λουκάς |  |  |
|  | Καραμάνης Δημήτριος |  |  |
|  | Πλιακοστάμος Κων/νος |  |  |
|  | Χέβα Αθανασία(Νάνσυ)  |  |  |
|  | Τουμαράς Βασίλειος |  |  |
|  |  Σπυρόπουλος Δημοσθένης |  |  |
|  | Κατής Χαράλαμπος  |  |  |

Κατά τη συνεδρίαση συζητήθηκαν τα αναφερόμενα στον παρακάτω Πίνακα Θέματα που απασχόλησαν τα μέλη του Δημοτικού Συμβουλίου :

|  |  |  |  |  |
| --- | --- | --- | --- | --- |
| **Α/Α** | **Α/θ** | **ΠΙΝΑΚΑΣ ΘΕΜΑΤΩΝ ΣΥΝΕΔΡΙΑΣΗΣ**  | **ΑΠΟΦΑΣΗ** | **ΑΔΑ** |
| **55** |  |  **Έγκριση υποχρεωτικής αναμόρφωσης προϋπολογισμού τρέχουσας χρήσης (4η),**όπως προβλέπεται στην παράγραφο 2 του άρθρου  εικοστού τετάρτου - Κατεπείγουσες ρυθμίσεις αρμοδιότητας Υπουργείου Εσωτερικών της Πράξης Νομοθετικού Περιεχομένου (ΠΝΠ) ( ΦΕΚ 64/14.3.2020 τεύχος Α΄ ) , **που αφορά αποκλειστικά την έγκριση πρόσληψης προσωπικού για την αντιμετώπιση των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του. (63/2020 Απόφαση Ο.Ε)** | **ΟΜΟΦΩΝΑ** |  |
| **56** |  |  5Η **Αναμόρφωση προϋπολογισμού τρέχουσας χρήσης (64/2020 Απόφαση Ο.Ε)**  | **ΟΜΟΦΩΝΑ** |  |
| **57** |  | Αποδοχή & κατανομή των Κεντρικών Αυτοτελών Πόρων (ΚΑΠ) ποσού 129.037,50 € για κάλυψη δαπανών εκτέλεσης έργων & επενδυτικών δραστηριοτήτων ( 1η,2η και 3η μηνιαία κατανομή έτους 2020).  |  **ΟΜΟΦΩΝΑ** |  |
| **58** |  | Αποδοχή της υπ΄ αριθμό 91352/20.12.2019 (ΑΔΑ: ΩΒΝ246ΜΤΛ6-ΛΧ1) Απόφασης του Υπουργού Εσωτερικών-Ενταξη πράξης του Δήμου Λεβαδέων στο Πρόγραμμα «ΦΙΛΟΔΗΜΟΣ ΙΙ», στο πλαίσιο της Πρόσκλησης VIΙΙ «Εκπόνηση μελετών και υλοποίηση μέτρων και μέσων πυροπροστασίας στις σχολικές μονάδες της χώρας». | **ΟΜΟΦΩΝΑ** |  |
| **59** |  | Τροποποίηση της 394/2019 Απόφασης υποβολής Αίτησης Χρηματοδότησης στα πλαίσια του προγράμματος ΦΙΛΟΔΗΜΟΣ ΙΙ στον άξονα προτεραιότητας: «Κοινωνικές και πολιτιστικές υποδομές και δραστηριότητες των Δήμων» με τίτλο «Κατασκευή ραμπών και χώρων υγιεινής για την πρόσβαση και την εξυπηρέτηση ΑΜΕΑ σε σχολικές μονάδες» ως προς τον αριθμό των υποέργων και τον προϋπολογισμό. | **ΟΜΟΦΩΝΑ** |  |
|  **60** | 1.
 |  Έγκριση σύναψης Σχεδίου και Προγραμματικής Σύμβασης μεταξύ Περιφέρειας Στ. Ελλάδας και Δήμου Λεβαδέων, που αφορά τη διαχείριση αρδευτικών γεωτρήσεων για την αρδευτική περίοδο 2020 και ορισμός εκπροσώπων του Δήμου στην Κοινή Επιτροπή Παρακολούθησης». |  **ΟΜΟΦΩΝΑ** |  |

**Α)** Η επικεφαλής της παράταξης **“ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ”** κα Πούλου Παναγιού (Γιώτα) απέστειλε ηλεκτρονικά το παρακάτω κείμενο:

Κύριε Δήμαρχε,

Κύριε πρόεδρε του Δημοτικού μας Συμβουλίου

Κυρίες και κύριοι Δημοτικοί σύμβουλοι & πρόεδροι Δημοτικών και Τοπικών Κοινοτήτων

Το περιβάλλον της πανδημίας που βιώνει όλη η ανθρωπότητα αλλάζει πολλές προτεραιότητες και συνήθειες της ζωής μας. Η ατομική μας ευθύνη είναι να μείνουμε στο σπίτι και να υπακούμε στις οδηγίες αυτών που διαχειρίζονται την κρίση και οι ευθύνες της κυβέρνησης είναι να σχεδιάσει και να υποστηρίξει τους μηχανισμούς της πρώτης γραμμής: Πρώτο απ’ όλα το Εθνικό Σύστημα Υγείας και όλους τους εργαζόμενους που με κίνδυνο της ζωής τους εργάζονται ακούραστα μέσα σε σκληρές συνθήκες. Τους ευχαριστούμε θερμά και δηλώνουμε ότι είμαστε μαζί τους στα δίκαια αιτήματά τους.

Επίσης οι Οργανισμοί Τοπικής Αυτοδιοίκησης, οι Δήμοι μας, συνεχίζουν να εργάζονται για να καλύπτουν τις ανάγκες των δημοτών, αποδεικνύοντας για μία ακόμη φορά ότι είναι ο θεσμός ο εγγύτερος στους πολίτες και ότι σε όλες τις κρίσεις, οικονομικές, υγειονομικές κ.α. καλείται να ανταποκριθεί αποτελεσματικά. Ευχαριστούμε όλες και όλους τους εργαζόμενους του Δήμου, διαβεβαιώνοντάς τους ότι όλη η κοινωνία αναγνωρίζει το σημαντικό τους έργο και τους ευχόμαστε να έχουν καλή υγεία αυτοί και οι οικογένειές τους.

Η παράταξή μας, η "Δυναμική Αυτοδιοικητική Συνεργασία" υποβάλλει και σήμερα γραπτώς τις ερωτήσεις προς τον Δήμαρχο, μέχρι να λειτουργήσει και ο Δήμος μας, όπως όλοι οι Δήμοι της χώρας, με τηλεδιασκέψεις, έτσι ώστε να ενημερώνονται οι δημότες μας. Μάλιστα τώρα που είναι αναγκαστικός ο εγκλεισμός στα σπίτια, αυτό θα έδινε τη δυνατότητα σε πολλούς, να παρακολουθούν τις συνεδριάσεις μας.

Κύριε Δήμαρχε

Με ερωτήματα και προτάσεις που καταθέσαμε σε προγούμενη συνεδρίαση του Δημοτικού Συμβουλίου, στην αρχή των περιοριστικών μέτρων, ρωτούσαμε αν τηρούνται τα προστατευτικά μέτρα.

Επανερχόμαστε γιατί υπάρχουν καταγγελίες από πολλούς εργαζόμενους αλλά και δημότες ότι δεν τηρούνται ικανοποιητικά.

1. Υπάρχει επάρκεια μέσων προστασίας στο Δήμο και με ποιόν τρόπο γίνεται ο έλεγχος αλλά και ποιοί έχουν την ευθύνη του ελέγχου της χρήσης τους;

Απαιτούμε από την διοίκηση του Δήμου να εφαρμόσει την κείμενη νομοθεσία, σύμφωνα με τον Κώδικα Νόμων για την Υγεία & Ασφάλεια των Εργαζομένων (ΚΝΥΑΕ) που κυρώθηκε με το άρθρο πρώτο του ν.3850/2010 (ΦΕΚ 84 Α΄), για την ασφάλεια και την υγεία στην εργασία που ισχύει και για τα ν.π.δ.δ. και τους Ο.Τ.Α. και την λήψη μέτρων που να εξασφαλίζουν την υγεία και ασφάλεια των τρίτων (άρθρ.42, παρ.1. ΚΝΥΑΕ), ειδικότερα να λαμβάνονται μέτρα για να :

α) αποφεύγεται ο συνωστισμός και οι συνεργασίες να πραγματοποιούνται με άλλο τρόπο (τηλεφωνική επικοινωνία, e-mail, τηλεδιάσκεψη κ.λπ. εφόσον είναι εφικτό).

β) να χορηγείται σε όλους τους εργαζόμενους ο απαιτούμενος προστατευτικός ατομικός εξοπλισμός που περιλαμβάνει:

 1. μάσκες υψηλής αναπνευστικής προστασίας FFP2 ή FFP3 σε όλους ανεξαιρέτως τους εργαζόμενους

2. προστατευτικά γυαλιά κατά περίπτωση

3. προστατευτική φόρμα, αδιάβροχη, με μακριά μανίκια, μιας χρήσης κατά περίπτωση

4. γάντια μιας χρήσης σε όλους ανεξαιρέτως τους εργαζόμενους.

 Ζητούμε να μας χορηγηθεί αντίγραφο από την εκτίμηση επαγγελματικού κινδύνου που θα πρέπει να έχει συνταχθεί γραπτώς με τη συνδρομή του ιατρού εργασίας και του τεχνικού ασφάλειας, και σε συνεργασία με την επιτροπή υγείας και ασφάλειας και τους εκπροσώπους των εργαζομένων για θέματα υγείας και ασφάλειας στην εργασία όπως έχει επικαιροποιηθεί και ως προς τους κινδύνους και τα μέτρα πρόληψης από τον COVID-19, που οφείλει ο Δήμος να έχει συντάξει για την ασφάλεια και την υγεία των εργαζομένων του, συμπεριλαμβανομένων εκείνων που εκτίθενται σε ιδιαίτερους κινδύνους στην οποία καθορίζονται τα μέτρα ατομικής προστασίας που πρέπει να ληφθούν και το υλικό προστασίας που πρέπει να χρησιμοποιηθεί.

2. Αξιοποιούνται οι εργαζόμενοι των δομών του Δήμου που παραμένουν κλειστές, σε άλλες δομές των κοινωνικών υπηρεσιών μας όπως στο κοινωνικό παντοπωλείο κ.α. καθώς και στο πρόγραμμα "Βοήθεια στο Σπίτι" ;

3. Καταθέσατε το Πλάνο Εργασιών Έκτακτης Ανάγκης που ζητήθηκε από το Υπ. Εσωτερικών με καταληκτική ημερομηνία υποβολής μέχρι 27 Μαρτίου και γιατί δεν το δημοσιεύετε;

4. Αληθεύει ότι το Δημοτικό κατάστημα αλλά και όλα τα δημοτικά ακίνητα καθώς και οι αθλητικές εγκαταστάσεις του Δήμου μας, παρέμεναν ακαθάριστες επί μακρόν, με κίνδυνο για την υγεία των εργαζομένων αλλά και των δημοτών;

- Αληθεύει ότι σας κοινοποιήθηκε σχετικό υπηρεσιακό έγγραφο;

- Γιατί δεν ενεργήσατε έγκαιρα για την διενέργεια νέου διαγωνισμού καθαριότητας, ή την ανανέωση, ή την επέκταση της παλιάς σύμβασης, ή τέλος γιατί δεν προβήκατε στην απ'ευθείας ανάθεση, που μπορούσατε εκ του νόμου να κάνετε.

- Αληθεύει ότι αντί όλων αυτών "επιτάξατε" τις καθαρίστριες -εργαζόμενες μέσω του ΙΝΕΔΙΒΙΜ- στα σχολικά συγκροτήματα; Φυσικά δεν αναφερόμαστε στις καθαρίστριες που αποτελούν προσωπικό με μόνιμη σχέση εργασίας στον Δήμο.

- Αληθεύει ότι δεν έχετε γραπτή έγκριση από το ΙΝΕΔΙΒΙΜ για αυτή την "επίταξη" και ότι ενεργείτε εν αγνοία του;

- Αληθεύει ότι στις εργαζόμενες αυτές δεν δόθηκε εξοπλισμός και αναγκάστηκαν να φέρουν από τα σπίτια τους, αλλά ούτε επαρκής ποσότητα καθαριστικών, γιατί το τμήμα προμηθειών έχει καθυστερήσει την προμήθεια;

- Αληθεύει, τέλος, κύριε Δήμαρχε ότι αυτές οι εργαζόμενες των 300 και 500 ευρώ δεν είναι ασφαλισμένες εν ώρα εργασίας κατά την 'επίταξή' τους , διότι εργάζονται εκτός των σχολικών συγκροτημάτων και αν συμβεί οτιδήποτε είναι νομικά έκθετες και ανασφάλιστες;

5. Μετά τα διαπιστωμένα κρούσματα του κορωνοϊού σε καταυλισμούς Ρομά, τι μέτρα πήρατε για τους Ρομά στο Ρωμέϊκο αλλά και για αυτούς που κατασκηνώνουν περιοδικά σε διάφορα σημεία της πόλης; Έγινε από τον Δήμο η επιβαλλόμενη ενημέρωσή τους, απολύμανση των χώρων και διανομή προστατευτικού υλικού;

6.Κύριε Δήμαρχε παρά το γεγονός ότι παραμένουμε στο σπίτι, πολλοί δημότες στα χωριά μας, προβαίνουν σε αγροτικές εργασίες στα κτήματά τους και διαμαρτύρονται ότι δεν έχει συντηρηθεί η αγροτική οδοποιία με αποτέλεσμα σε μερικές περιοχές να είναι αδύνατη η προσβασιμότητα. Πότε σκοπεύετε να ενεργήσετε;

7. Στον δημοτικό δρόμο Κυριακίου - Αγίας Άννας, πέραν του σημείου της καθίζησης, το οποίο άμεσα αποκαταστήσατε, έστω με χωματουργικές εργασίες, σε όλη την υπόλοιπη διαδρομή, έχουν δημιουργηθεί και λόγω του χειμώνα τεράστιες λακκούβες που εξαναγκάζουν τους οδηγούς σε επικίνδυνη οδήγηση τύπου "σλάλομ". Έχουν γίνει κι άλλες αναφορές αλλά δεν έχετε ανταποκριθεί. Πότε θα ενεργήσετε;

8. Επειδή η δική μας προηγούμενη δημοτική αρχή είχε προετοιμάσει μελέτες σημαντικών έργων υποδομής και είχε καταφέρει την ένταξη και τη χρηματοδότησή τους από διάφορους φορείς χρηματοδότησης (ΦιλόΔημος, ΕΣΠΑ, Πρόγραμμα Δημοσίων Επενδύσεων (ΠΔΕ), ζητούμε να μας χορηγήσετε αναλυτική κατάσταση εξέλιξης των έργων, αυτήν που στείλατε προς το Υπ. Ανάπτυξης, βάσει της επείγουσας επιστολής που παραλάβατε στις 7 Απριλίου 2020. Πως σκέφτεστε να ενεργήσετε στην περίπτωση απένταξης έργων του Δήμου μας; Συντάσσεστε με την ομόφωνη απόφαση της ΚΕΔΕ αλλά και της ΕΝΠΕ που δεν συμφωνούν με την κυβερνητική αυτή ενέργεια;

Κύριε Δήμαρχε, κύριε πρόεδρε κυρίες και κύριοι Δημοτικοί σύμβουλοι & πρόεδροι Δημοτικών και Τοπικών Κοινοτήτων,

«μένουμε στο σπίτι» με αισιοδοξία και αλληλεγγύη σε όλους και κυρίως σε αυτούς που είναι στην πρώτη γραμμή και σας ευχόμαστε καλή Ανάσταση!

**Β)** Ο επικεφαλής της παράταξης **“ΛΑΙΚΗ ΣΥΣΠΕΙΡΩΣΗ”** κ. Κοτσικώνας Επαμεινώνδας , απέστειλε ηλεκτρονικά το παρακάτω κείμενο

 **Α) ΔΗΛΩΣΕΙΣ**

 ΕΠΙ ΤΗΣ ΔΙΑΔΙΚΑΣΙΑΣ:

Επανερχόμαστε στο ζήτημα του τρόπο λειτουργίας του Δημοτικού Συμβουλίου την δύσκολη αυτή περίοδο που διανύουμε, καθώς δεν γνωρίζουμε τη διάρκεια των μέτρων για τη διασφάλιση της δημόσιας υγείας. Σε κάθε περίπτωση, δεν μπορεί να συνεχιστεί αυτή η «νεκρή», άνευρη και μη εποικοδομητική διαδικασία, με την σημερινή μορφή «συνεδρίασης», που υποβαθμίζει τη λειτουργία του Δημοτικού Συμβουλίου και των άλλων οργάνων του Δήμου και μας εμποδίζει στην άσκηση των καθηκόντων μας, του ελέγχου της δημοτικής Αρχής, της υποβολής προτάσεων και ουσιαστικής συζήτησης πριν την έκδοση των αποφάσεων. Εξάλλου, υπάρχουν τεχνικά οι δυνατότητες μορφών τηλεδιάσκεψης και μάλιστα ανοιχτών στους δημότες, τις οποίες ήδη θα έπρεπε ο Δήμος μας να τις είχε υιοθετήσει και εφαρμόσει. Θεωρούμε λοιπόν ότι είναι η τελευταία φορά που αναγκαζόμαστε να συμμετέχουμε σε μια τέτοια διαδικασία. Διαφορετικά επιφυλασσόμαστε για τη συμμετοχή μας.

Οι πρόσφατες πλημμύρες στους κάμπους της περιοχής μας, ανέδειξαν και πάλι με τραγικό τρόπο τις τεράστιες πολιτικές ευθύνες των κυβερνήσεων, αλλά και όσων σε επίπεδο Τοπικής και Περιφερειακής Διοίκησης διαχειρίζονται δεκαετίες τώρα το ζήτημα της αντιπλημμυρικής προστασίας και των έργων υποδομής για την στήριξη της αγροτικής παραγωγής. Η πολιτική τους, που στηρίζεται στην εκπορευόμενη από την Ε.Ε. τακτική των μη επιλέξιμων αρδευτικών και αποστραγγιστικών έργων, στη λογική του «κόστους – οφέλους», είναι αυτή που συνειδητά ανακυκλώνει και διαιωνίζει τα προβλήματα και είναι αποκλειστικά υπεύθυνη για τις τεράστιες καταστροφές που κάθε φορά πληρώνουν οι αγρότες και ο λαός γενικότερα. Αντίθετα η επιλογή τους για έργα αποσπασματικά, πρόχειρα, κοστοβόρα και χωρίς ουσιαστικό αντίκρισμα – αποτέλεσμα, συνεχίζεται έως σήμερα, αποσκοπώντας να αμβλύνει τις εντυπώσεις και να ρίχνει στάχτη στα μάτια των απελπισμένων αγροτών.

Απαιτούμε όχι μόνο την άμεση καταγραφή των ζημιών, αλλά την άμεση και όχι ως συνήθως χρονοβόρα, πλήρη αποζημίωση των πληγέντων αγροτών. Επαναλαμβάνουμε τις πάγιες θέσεις και τις προτάσεις που ήδη έχουμε καταθέσει, για τη διαχείριση του κωπαϊδικού πεδίου από ενιαίο φορέα, με κεντρικό σχεδιασμό και μόνιμο προσωπικό και τα απαραίτητα μέσα, καθώς και την αναγκαιότητα να προχωρήσουν τα απαραίτητα έργα στον επάνω κάμπο. Τέλος, συμφωνούμε και προσυπογράφουμε τις σχετικές προτάσεις που κατέθεσε προς διεκδίκηση ο ΑΓΡΟΤΙΚΟΣ ΣΥΛΛΟΓΟΣ ΛΙΒΑΔΕΙΑΣ.

 Β) ΕΡΩΤΗΣΕΙΣ

1.- Σχετικά με την κατάσταση από την επιδημία του κορονοϊού και δεδομένης της διάρκειας και της άγνωστης συνέχειας, είμαστε μεν σε διαρκή επικοινωνία και συνεννόηση με τον Δήμαρχο και την δημοτική Αρχή, ενώ επιπλέον, με πρόσφατη ανακοίνωση της παράταξής μας προβάλλαμε τα ζητήματα που θεωρούμε ότι πρέπει να αποτελούν στόχους πάλης και διεκδίκησης του λαϊκού κινήματος και της Τοπικής Διοίκησης.

Επανερχόμαστε και υποβάλουμε προς το Δημοτικό Συμβούλιο το αίτημά μας για απαλλαγή από τα τέλη ύδρευσης – αποχέτευσης, όλων των νοικοκυριών με οικογενειακό εισόδημα έως 15.000 ευρώ, για το διάστημα που θα ισχύουν τα μέτρα. Επίσης, επειδή οι οικονομικές συνέπειες, κυρίως στα φτωχά νοικοκυριά, είναι δραματικές, προτείνουμε να εξετάσουμε την μείωση των ανταποδοτικών τελών φωτισμού και καθαριότητας, κατά ποσοστό 30% τουλάχιστον όλων των νοικοκυριών με οικογενειακό εισόδημα έως 15.000 ευρώ, για το επόμενο τρίμηνο.

Ποια είναι η άποψη της πλειοψηφίας και των λοιπών παρατάξεων της μειοψηφίας επί των προτάσεών μας αυτών και εάν ποιες οι τυχόν αντιπροτάσεις τους, προκειμένου στην επόμενη συνεδρίαση να έρθει το θέμα προς συζήτηση και να ληφθεί σχετική απόφαση ;

2.- Εκτός των άλλων προβλημάτων και των ζημιών που έγιναν από την πρόσφατη νεροποντή, προέκυψε και πάλι σοβαρό πρόβλημα, σε πολλά σημεία της Ε.Ο. Λιβαδειάς – Θήβας και ειδικά μέχρι την Αλίαρτο. Μάλιστα, στο τμήμα της οδού που βρίσκεται εντός των διοικητικών ορίων του Δήμου μας, δηλαδή από την έξοδο της οδού Αθηνών στον περιφερειακό, μέχρι την Αγία Παρασκευή, το οδόστρωμα σε ορισμένα σημεία του ήταν απροσπέλαστο από οχήματα λόγω του ύψους του νερού και συμπτωματικά δεν συνέβη τροχαίο ατύχημα (τα μέτρα για τον περιορισμό της κυκλοφορίας συνέβαλαν σε αυτό). Πρόκειται βέβαια για αρμοδιότητα της Περιφέρειας. Πλην όμως, ως Δήμος, οφείλουμε να ζητήσουμε και να διεκδικήσουμε να γίνουν τα απαραίτητα έργα αντιπλημμυρικής προστασίας, καθ’ όλο το μήκος του δρόμου αυτού, από την έξοδο της οδού Αθηνών έως το Καλάμι, όπου επισημαίνονται τα μεγαλύτερα προβλήματα και με δεδομένο ότι έχει δρομολογηθεί το έργο του περιφερειακού της Αγ. Παρασκευής έως τη διασταύρωση του Αγίου Γεωργίου.

Συμφωνείτε με τα παραπάνω και προτίθεστε να διεκδικήσουμε ως Δήμος από την Περιφέρεια το συγκεκριμένο έργο; Τι ενέργειες προτίθεστε να κάνετε;

3.- Τέλος, ζητάμε να ενημερωθούμε για τις ενέργειες που έχουν γίνει για την αποκατάσταση του τμήματος του δρόμου από Κυριάκι προς Αρβανίτσα που υπέστη κατολίσθηση.

Τι σχετική συνεννόηση έχει γίνει με την Περιφέρεια; Προβλέπεται να γίνουν οι απαραίτητες εργασίες αντιστήριξης για να μην επαναληφθεί το φαινόμενο, αφού στο ίσιο σημείο υπήρξε και στο παρελθόν κατολίσθηση;

 Γ) **ΕΠΙ ΤΩΝ ΘΕΜΑΤΩΝ**

Ψηφίζουμε ΥΠΕΡ σε όλα τα θέματα της ημερήσιας διάταξης, όλοι οι δημοτικοί σύμβουλοι της ΛΑΪΚΗΣ ΣΥΣΠΕΙΡΩΣΗΣ.

Παρατηρήσεις δεν θα κάνουμε, αν και σε ορισμένα θέματα έχουμε, γιατί θεωρούμε ότι με την διαδικασία που ακολουθείται δεν έχει νόημα να υποβληθούν γραπτές παρατηρήσεις με λίγες λέξεις, που δεν υπάρχει η δυνατότητα να αναπτύξουμε, να τις αντικρούσει όποιος τυχόν διαφωνεί, να γίνει με λίγα λόγια διάλογος.

Ο Δήμαρχος Λεβαδέων κ. Ιωάννης Δ. Ταγκαλέγκας θα απαντήσει εντός των επόμενων ημερών στις ερωτήσεις που τέθηκαν.